**Κόνιτσα 09/08/2022**

**ΔΕΛΤΙΟ ΤΥΠΟΥ**

**ΔΗΜΟΣ ΚΟΝΙΤΣΑΣ: ΕΚΔΗΛΩΣΗ – ΑΦΙΕΡΩΜΑ ΣΤΟΝ ΚΕΡΑΣΟΒΙΤΗ ΗΡΩΑ**

Τη Δευτέρα 8 Αυγούστου 2022 πραγματοποιήθηκε στην Αγία Παρασκευή Δήμου Κόνιτσας εκδήλωση-αφιέρωμα στον Κερασοβίτη Ήρωα που αγωνίστηκε για την απελευθέρωση του χωριού από τους Οθωμανούς το 1913. Την εκδήλωση τιμής και μνήμης συνδιοργάνωσαν ο Δήμος Κόνιτσας και η Αδελφότητα Αγίας Παρασκευής «Το Κεράσοβο».

Μετά το πέρας της θείας Λειτουργίας και της επιμνημόσυνης δέησης, έγιναν τα αποκαλυπτήρια της προτομής του Κερασοβίτη Ήρωα, που φιλοτεχνήθηκε με τη συνδρομή των Κερασοβιτών Νικολάου και Ιωάννη Τσούτση, τους οποίους ο Δήμαρχος ευχαριστεί ιδιαίτερα για τη σημαντική δωρεά τους.

Ακολούθησε κατάθεση στεφάνων και χαιρετισμοί από τον Δήμαρχο Κόνιτσας, τη Βουλευτή Ιωαννίνων Μαρία Κεφάλα, την Πρόεδρο της Αδελφότητας, τον Πρόεδρο της Κοινότητας, τον εκπρόσωπο της Αστυνομίας και τον δωρητή Νικόλαο Τσούτση. Η εκδήλωση έκλεισε με ανάγνωση του ιστορικού της επετείου της απελευθέρωσης του χωριού από τον Γραμματέα της Αδελφότητας Γεώργιο Σιάφη και με ένα τραγούδι μνήμης για τους αγωνιστές από την χορωδία των γυναικών της Αγίας Παρασκευής. Ο Δήμαρχος πρόσφερε τιμητική πλακέτα στον δωρητή Νικόλαο Τσούτση, εκφράζοντας την ευγνωμοσύνη του εκ μέρους όλων. Μετά το πέρας της εκδήλωσης, πραγματοποιήθηκε επίσκεψη στο Λαογραφικό Μουσείο του χωριού και προσφέρθηκε γεύμα.

Στην εκδήλωση παρέστησαν ο Δήμαρχος Κόνιτσας Νικόλαος Εξάρχου, η Βουλευτής Μαρία Κεφάλα, ο τέως Πρύτανης του Οικονομικού Πανεπιστημίου Αθηνών Κωνσταντίνος Γάτσιος, ο Διοικητής του Τάγματος Εθνοφυλακής Κόνιτσας Αντισυνταγματάρχης Τεθωρακισμένων Ζιώγας Ιωάννης, ως εκπρόσωπος του Αστυνομικού Τμήματος Κόνιτσας Τσάντας Ιωάννης, ο Αντιδήμαρχος Αριστείδης Λαζογιάννης, η Δημοτική Σύμβουλος Κατερίνα Δημάρατου, ο Πρόεδρος της Κοινότητας Αγίας Παρασκευής Βασίλειος Σαμαράς, η Πρόεδρος της Αδελφότητας Αγίας Παρασκευής Ελένη Σιάφη και μέλη της, οι κάτοικοι της Κοινότητας και της ευρύτερης περιοχής.

Θερμές ευχαριστίες σε όλους τους συντελεστές της εκδήλωσης τιμής και μνήμης.

Από το Γραφείο Δημάρχου